Şeful Oficiului Naţional pentru Protecţia Martorilor (ONPM), Adrian Bărăscu, alţi cinci comisari şefi şi un psiholog din cadrul aceleiaşi structuri au fost reţinuţi de procurorii Direcţiei Naţionale Anticorupţie (DNA), iar adjunctul ONPM şi un şef de serviciu au fost puşi sub control judiciar, într-un dosar în care se fac cercetări pentru deturnarea unor bani alocaţi protecţiei martorilor.

Conform referatului cu propunere de arestare a celor şapte inculpaţi, în perioada 2014- noiembrie 2015, membrii grupului au acţionat, pe de o parte, în vederea supradimensionării cuantumului fondurilor băneşti necesare protecţiei martorilor, iar, pe de altă parte, pentru reducerea cheltuielilor destinate folosului exclusiv al martorilor din program.

”În cauză mai mulţi martori incluşi în Program care au descris experienţe asemănătoare: impunerea venitului minim pe economie, în discrepanţă totală cu nivelul de trai anterior; închirierea unor spaţii de locuit improprii şi la un preţ supraevaluat; achiziţionarea unor servicii de lux (autoturisme închiriate, sedii de birouri de lux închiriate), concomitent cu refuzul de a se asigura nevoile primare (asistenţă medicală, medicamente, plata utilităţilor şi a chiriei); servicii de pază şi protecţie inexistente sau ineficiente; reguli stabilite discreţionar, sub pretextul asigurării protecţiei, aflate în contradicţie cu măsurile care expun martorii chiar la pericolul care a determinat includerea lor în Program şi care fac greu de stabilit care este diferenţa dintre situaţia unui martor faţă de care au fost dispuse astfel de măsuri şi unul aflat în afara Programului; pretinderea unor sume de bani şi alte bunuri de către ofiţerii de legătură; relocarea discreţionară a martorilor; întrebuinţarea de ameninţări şi adoptarea unor comportamente şicanatorii, ca reacţie la nemulţumirile exprimate de către martori”, se precizează în referatul prin care se cere arestarea preventivă a celor şase ofiţeri şi a psihologului ONPM.

Anchetatorii arată că persoanele ”obediente” lui Bărăscu împreună cu acesta dispuneau misiuni fictive, dar în realitate îşi rezolvau chestiunile personale.

”Pe de altă parte tabloul a fost completat cu alte elemente definitorii: executarea unor misiuni fictive (pretinse deplasări pentru escortarea martorilor ori pentru identificarea unor locuinţe în care ar putea fi relocaţi), în scopul rezolvării unor probleme private (transportul a doi porci, cu prilejul sărbătorilor de iarnă) sau pentru deturnarea fondurilor (repararea autoturismelor de serviciu din fondurile de protecţie a martorilor, sub pretextul defectării lor în timpul escortării martorilor); achiziţionarea unor produse/servicii care nu servesc protecţiei martorilor, ci înzestrării instituţiei, care ar trebui realizată din fondurile băneşti ale IGPR, faţă de care ONPM este subordonat (imprimante alb/negru şi color, consumabile, distrugătoare documente, echipament IT pentru prezentări pe ecran format din 9 monitoare, reportofoane, îmbrăcăminte, port insigne, camere video pentru supravegherea sediului etc.)”, se mai notează în referat.

Anchetatorii susţin că Bărăscu reorganiza Oficiul după bunul plac şi desfiinţa serviciile conduse de ”persoane indezirabile” acestuia, iar simultan înfiinţa alte servicii, în care numea persoane ”obediente acestuia”.

Procurorii DNA mai precizează că şeful ONPM şi subordonaţii săi au pus de nenumărate ori viaţa în pericol a persoanelor care erau incluse în Programul de protecţie a martorilor, prin organizarea unor escorte supradimensionate şi cu vizibilitate maximă ori prin «plimbarea» martorilor în zone care îi pun în pericol, "cum ar fi staţiuni turistice aglomerate, în scopul realizării unor «vacanţe» pentru funcţionarii ONPM".

De asemenea, anchetatorii spun că martorii care îndrăzneau să conteste practicile ONPM erau persecutaţi, "concomitent cu favorizarea celor care au acceptat să participe la constituirea aparentă a unor misiuni de protecţie pentru petrecerile de sfârşit de an în pensiuni montane ori pentru vacanţe pe litoral în sezonul cald".

Conform documentului citat, printre abuzurile făcute de conducerea ONPM, cu complicitatea lui Bărăscu, se numără şi "folosirea unor metode de şicanare a personalului care a refuzat practicile nelegale ale directorului ONPM (acordarea concediului de odihnă pentru un număr de zile multiplu de 7, repartizarea inechitabilă a îndatoririlor de serviciu, acordarea sporurilor salariale pe criterii extraprofesionale etc.)".

Şeful Oficiului Naţional pentru Protecţia Martorilor, Adrian Bărăscu, comisarul şef de poliţie Felicia Violeta Popa şi subcomisarul de poliţie Andreea Violeta Liţă, psiholog la ONPM, au fost reţinuţi în acest dosar, după ce au fost audiaţi, luni, la DNA.

Procurorii Direcţiei Naţionale Anticorupţie i-au reţinut, marţi, pe comisarii şefi de la ONPM Dan Cristian Puşcaş, Ion Octacian Nanu, Aurel Lehăduş şi Marcel Daniel Gomeajă. În acelaşi dosar sunt cercetaţi sub control judiciar directorul adjunct al ONPM, Cristian Pintilescu şi Viorel Marcel Croitoriu, comisarul şef în ONPM. Măsura controlului judiciar a fost luată în 16 şi respectiv 17 noiembrie, pentru 60 de zile.

Procurorii au cerut marţi Curţii de Apel Bucureşti arestarea preventivă pentru 30 de zile a celor şapte reţinuţi în aceast dosar, în care se fac cercetări pentru deturnarea unor bani alocaţi protecţiei martorilor.

Anchetatorii au stabilit că, în perioada septembrie - decembrie 2013, Adrian Bărăscu, Felicia Popa, Octavian Nanu şi Andreea Liţă au constituit un grup infracţional organizat, la care, din 2014, au aderat şi Viorel Croitoriu, Daniel Gomeajă, Aurel Lehăduş, Dan Cristian Puşcaş şi Cristian Pintilescu, urmărind obţinerea ilegală şi deturnarea de fonduri, dar şi obţinerea de foloase necuvenite, în urma folosirii abuzive a funcţiei.

Astfel, în perioada 2014 - octombrie 2015, Adrian Bărăscu, ordonator terţiar de credite la ONPM, împreună cu Viorel Croitoriu şi Octacian Nanu (împuterniciţi ai lui Bărăscu), au folosit documente şi date inexacte (estimarea cheltuielilor viitoare, în cuantum total de 565.850 lei, în anul 2014 şi, respectiv, 854.530 lei, în anul 2015), privind cuantumul cheltuielilor destinate protecţiei martorilor, în sensul supradimensionării acestora, susţin procurorii.

"Acest lucru a condus la virarea sumei de 550.850 lei, în anul 2014 şi, respectiv a sumei de 660.230 lei, în anul 2015, la articolul bugetar din care O.N.P.M. ordonanţează şi efectuează plăţi pentru protecţia martorilor", au scris procurorii în ordonanţele de reţinere.

Procurorii susţin că membrii grupului au deturnat sume de bani alocate protecţiei martorilor către achiziţia directă, de la furnizori preferaţi, a unor bunuri şi servicii destinate înzestrării ONPM, inutile sau neperformante, precum şi pentru dotarea funcţionarilor instituţiei.

"În perioada 2014 - noiembrie 2015, inculpatul Bărăscu Adrian-Augustin, în calitate de director al ONPM şi ordonator terţiar de credite, cu ajutorul inculpaţilor Pintilescu Cristian, Popa Felicia-Violeta, Nanu Ion-Octavian, Liţă Andreea-Violeta, Croitoriu Viorel-Marcel, Lehăduş Aurel şi Gomeajă Marcel-Daniel, în mod repetat şi în realizarea aceleiaşi rezoluţii infracţionale, a schimbat destinaţia sumei de 264.796,8 lei, alocate protecţiei martorilor, fără respectarea prevederilor legale, pentru înzestrarea sediului ONPM, precum şi pentru dotarea funcţionarilor din această instituţie, în alte scopuri decât cele stabilite prin bugetul de stat. O parte din sumele de bani deturnate, în cuantum de 69.684,2 lei, au fost plătite furnizorilor, activitatea infracţională fiind întreruptă de controlul IGPR din 25.09.2015, în urma căruia au fost suspendate procedurile de achiziţie directă a unor produse şi servicii, în valoare totală de 195.112,76 lei", au precizat anchetatorii în ordonanţe.

Bărăscu mai este acuzat că, împreună cu Daniel Gomeajă, reprezentant al Compartimentului Logistică al ONPM, a întocmit în fals, prin antedatare, şase documente justificative, care au fost înregistrate în evidenţele instituţiei, pentru a crea aparenţa respectării procedurii legale de achiziţie directă a unor bunuri şi servicii.

Anchetatorii au mai stabilit că, în 4 august, şeful ONPM a încercat să determine un subordonat, folosind afirmaţii cu caracter intimidant şi ameninţări referitoare la continuarea acţiunilor de hărţuire profesională, să nu mai formuleze sesizări penale şi să nu mai dea declaraţii defavorabile conducerii instituţiei, cu prilejul unor cercetări penale.

Totodată, Adrian Bărăscu, împreună cu Aurel Lehăduş şi Cristian Puşcaş, în perioada decembrie 2009 - mai 2013, ar fi adoptat comportamente şicanatorii la adresa martorilor incluşi în program, acţiuni care au dus la vătămarea drepturilor acestora, au mai arătat procurorii.

Lehăduş şi Puşcaş mai sunt acuzaţi că, în perioada septembrie 2013 - noiembrie 2015, în calitate de ofiţeri de legătură, desemnaţi cu protejarea a doi martori, şi-au încălcat atribuţiile de serviciu, adoptând comportamente şicanatorii la adresa acestora, iniţial pentru reducerea cheltuielilor necesare martorilor şi, ulterior, în scopul pedepsirii acestora pentru petiţiile administrative formulate, care au condus la efectuarea unor verificări din partea Corpului de control al MAI.

În ordonanţele de reţinere se mai arată că, în perioada 2014 - noiembrie 2015, Adrian Bărăscu şi Octavian Nanu au făcut achiziţii directe de sisteme de supraveghere video şi alarmare şi au luat măsuri neperformante, din punct de vedere economic, dar şi sub aspectul asigurării protecţiei efective a martorilor. În acest fel, bugetul destinat protecţiei martorilor a fost prejudiciat cu suma de 179.778,42 lei, fiind afectate intereselor legale ale martorilor incluşi în program.

"Urmare a încălcării atribuţiilor de serviciu, un număr de 5 societăţi comerciale au beneficiat de încasări în cuantum total de 179,777,47 lei", au precizat procurorii.

Daniel Gomeajă este acuzat că, în 15 aprilie 2013, în calitate ofiţer de legătură al ONPM, a pretins de la doi martorii protejaţi suma totală de 1.500 de lei, care în 16 aprilie 2013 a fost diminuată la 100 de lei, în vederea urgentării instalării sistemului de securitate la locuinţa persoanelor respective, după includerea acestora în program.

De asemenea, psihologul Andreea Liţă, care trebuia să se ocupe de evaluarea şi asistenţa psihologică a unui martor protejat, nu şi-a îndeplinit atribuţiile de serviciu, în condiţiile în care acesta i-a adus la cunoştinţă intenţia şi motivaţiile de a comite un act suicidar. Tentativa de suicid a avut loc, iar prin neîndeplinirea atribuţiilor de serviciu ale psihologului ONPM, au fost vătămate drepturile acelei persoane, susţin anchetatorii.

Oficiul Naţional pentru Protecţia Martorilor este unitate operativă a Ministerului Administraţiei şi Internelor, subordonată Inspectoratului General al Poliţiei Române.

Potrivit Poliţiei Române, chestorul de poliţie Adrian Augustin Bărăscu şi comisarul şef de poliţie Felicia Violeta Popa au fost eliberaţi din funcţie, din 17 noiembrie, şi puşi la dispoziţia unităţii, urmând să fie luate şi alte măsuri în cazul acestora, în funcţie de măsurile ce vor fi dispuse de anchetatori în dosarul în care au fost reţinuţi. De asemenea, au fost eliberaţi din funcţie şi puşi la dispoziţia unităţii Cristian Pintilescu, Octavian Nanu şi Marcel Croitoriu.

Şi Andreea Liţă, Aurel Lehăduş, Marcel Gomeajă şi Cristian Puşcaş au fost puşi la dispoziţia unităţii, a precizat Poliţia Română.